Drapelul Ungariei va fi arborat miercuri, în centrul municipiului Sfântu Gheorghe, județul Covasna, transmite cotidianul de limba maghiară Szekely Hirmondo, ce apare în Covasna.

Anunțul a fost făcut luni, în cadrul unei conferințe de presă de deputatul UDMR de Covasna, radicalul Kulcsar Terza Jozsef. Potrivit parlamentarului UDMR, drapelul Ungariei va fi arborat în centrul municipiului Sfântu Gheorghe în cadrul unei expoziții cu caracter istoric.

Manifestarea va începe mâine, 15 noiembrie, la orele 17:00, în parcul central din municipiul Sfântu Gheorghe, scrie dantanasa.ro.

Evenimentul va marca împlinirea a 75 de ani de la arborarea drapelului Ungariei în centrul orașului, după ocuparea Ardealului de Nord de Ungaria în urma Diktatului de la Viena din 30 august 1940.